በሀገሪቱ በተፈጠረው ሰላምና መረጋጋት ምርታችንን ለገበያ በማቅረብ ተጠቃሚ እየሆንን ነው-የትግራይ ደቡባዊ ዞን አርሶአደሮች
በሀገሪቱ የተፈጠረው ሰላምና መረጋጋት ምርታቸውን ተመጣጣኝ በሆነ የገበያ ዋጋ ለመሸጥ እንዳስቻላቸው በትግራይ ደቡባዊ ዞን ኦፍላ ወረዳ አስተያየታቸውን የሰጡ አርሶ አደሮች ገልፀዋል፡፡አርሶ አደሮቹ በኩታ ገጠም ቃሪያ ማምረት በመጀመራቸው ምርታቸው በመሀል አገር ጭምር ተፈላጊነቱ መጨመሩን ነው የተናገሩት፡፡በወረዳው የሰሰላ ቀበሌ ገበሬ ማህበር አርሶ አደር ቄስ መንግስቱ ወልደገሪማ በመስኖ ከሚያለሙት  መሬት  ሁለት ጥማድ መሬት በቃሪያ መሸፈኑንና በአንዳንድ አካባቢዎች ተፈጥሮ በነበረው ግርግር መንገድ በመዘጋቱ ገዥ በማጣታቸው ለከፍተኛ ኪሳራ ተዳርገው የቆዩ ቢሆንም በአሁኑ ወቅት በተፈጠረው መረጋጋት ምርታቸውን በአግባቡ ወደገበያ እያቀረቡ መሆኑን አስረድተዋል፡፡ወጣት አርሶ አደር ካሳሁን መንግስቱ በበኩሉ፥ በተፈጠረው ግርግር ምክንያት ነጋዴዎች ባለመምጣታቸው አንድ ኪሎ ቃሪያ በ10 ብር ለመሸጥ መገደዳቸውን አስታውሶ፥ አሁን ግን መረጋጋት በመፈጠሩ የተዘጉ መንገዶችም በመከፈታቸው ተመጣጣኝ ዋጋ እያገኙ ተጠቃሚ መሆናቸውን ተናግሯል፡፡የወረዳው ግብርናና ገጠር ልማት ጽህፈት ቤት የመስኖ የስራ ሂደት ባለቤት አቶ አርአያ ከበደ በበኩላቸው፥ በወረዳው በመጀመሪያ ዙር 2 ሺህ 890 ሄክታር መሬት በመስኖ መልማቱን ተናግረዋል፡፡ (ኢዜአ)